मोदी ने कहा था कि कांग्रेस ने एक ऐसे नेता को अपना अध्यक्ष बनाने का फैसला कर यह झलक पेश की है कि पार्टी किस संस्कृति का पालन करेगी और भविष्य में किस तरह का नेतृत्व उभरेगा. विपक्षी दल पर चुटकी लेते हुए प्रधानमंत्री ने कहा, ‘‘कांग्रेस सरकार में मंत्री रहे मणिशंकर अय्यर का कहना है ‘क्या मुगल काल में चुनाव होते थे ? जहांगीर के बाद शाहजहां आये, क्या कोई चुनाव हुआ था? समझा जाता था कि शाहजहां के बाद औरंगजेब शासन करेगा.’’ मोदी ने कहा, ‘‘क्या कांग्रेस यह स्वीकार करती है कि वह एक परिवार की पार्टी है? हम यह औरंगजेब शासन नहीं चाहते। हमारे लिए देश पहले आता है, देश के 125 करोड़ लोग हमारे आलाकमान हैं. ’’ उन्होंने उत्तर प्रदेश स्थानीय निकाय चुनाव में भाजपा की शानदार जीत का जिक्र करते हुए कहा कि कांग्रेस में मौजूद लोगों को भी लगता है कि वे 2019 के लोकसभा चुनाव में भाजपा की संभावनाओं को नुकसान पहुंचाने में सक्षम नहीं होंगे. प्रधानमंत्री ने कहा कि इसलिए कांग्रेस की यह सोच है कि यदि वे गुजरात में भाजपा को हरा पाएंगे तो अन्य राज्यों के लोग उनकी सुनेंगे.